## Naputak o osiguranju, pohranjivanju i zaštiti podataka sudskog registra

### NN 29/1996 (17.4.1996.), Naputak o osiguranju, pohranjivanju i zaštiti podataka sudskog registra

# MINISTARSTVO PRAVOSUÐA

Na temelju članka 3. stavak 8. Zakona o sudskom registru (»Narodne
novine«, broj 1/95) i članka 55. Pravilnika o načinu
upisa u sudski registar (»Narodne novine«, broj 10/95), ministar
pravosuđa donosi

## NAPUTAK

### O OSIGURANJU, POHRANJIVANJU I ZAŠTITI PODATAKA SUDSKOG REGISTRA

I. OPĆE ODREDBE

*Sadržaj Naputka*

Članak 1.

Ovim Naputkom određuju se mjere, sredstva i uvjeti osiguranja, pohranjivanja,
zaštite i prijenosa podataka iz glavne knjige sudskog registra, zbirke
isprava, upisnika te pomoćnih knjiga i evidencija vođenih računalom,
mjere održavanja i provjere ispravnosti rada računalne, telekomunikacijske
i programske opreme sustava za vođenje sudskog registra i središnje
baze sudskog registra (u daljnjem tekstu: sustav), osiguranje radnih prostorija
u kojima je smještena ta oprema, osobe ovlaštene za provedbu predviđenih
mjera te osobe odgovorne za nadzor nad provedbom tih mjera.

*Temeljni pojmovi*

Članak 2.

U smislu ovog Naputka, upotrijebljeni izrazi imaju slijedeća značenja:

1. Sustav za vođenje sudskog registra (u daljnjem tekstu: sudski
registar) je sustav koji se sastoji od računalne, telekomunikacijske,
upravljačke i programske opreme, te svih podataka koji se tim sustavom
unose, pohranjuju i prenose.

2. Središnja baza sudskog registra (u daljnjem tekstu: središnji registar)
je dio sustava za vođenje sudskog registra koji služi kao središnje
mjesto pohranjivanja registarskih podataka svih trgovačkih sudova
u Republici Hrvatskoj.

3. Računalo registra je svako računalo u trgovačkom
sudu u koje je ugrađena upravljačka i programska oprema sustava
za vođenje sudskog registra.

4. Računalo središnje baze je računalo u koje je ugrađena
upravljačka i programska oprema središnje baze sudskog registra.

5. Razvojno računalo je računalo u koje je ugrađena
potrebna upravljačka i programska oprema u razvitku, oprema koja
se provjerava, te oprema potpuno jednaka opremi ugrađenoj u računala
registra i računala središnje baze.

6. Registarska računala su računala iz toč. 3.,
4. i 5. ovoga članka.

7. Administrator baze podataka je osoba ovlaštena brinuti o sustavu
za upravljanje bazama podataka i o svim vidovima osiguranja i pohranjivanja
podataka.

8. Administrator mrežnog sustava je osoba ovlaštena brinuti o telekomunikacijskoj
opremi, pristupnim putevima, mreži, telefonskim i drugim vezama između
računalnih sustava.

9. Administrator upravljačkog sustava je osoba ovlaštena brinuti
o ugradnji i ispravnom radu upravljačkog sustava i druge upravljačke
programske opreme.

10. Uređaj za neprekidno napajanje je uređaj koji u slučaju
prekida ili nestanka električne energije omogućava nesmetan
nastavak rada računala i druge opreme kroz određeno kratko vrijeme,
tako da se poslovi u tijeku mogu završiti bez opasnosti za cjelovitost
informacija koje se tim računalom i opremom obrađuju, a računalo
i druga oprema u tom vremenu uredno utrnuti.

11. Pohranjivanje podataka sustava je postupak pohranjivanja sigurnosnog
primjerka podataka za slučaj gubitka, oštećenja ili uništenja
podataka.

12. Povrat pohranjenih podataka je postupak vraćanja podataka
u prethodno stanje sa sigurnosnog primjerka nakon gubitka, oštećenja
ili uništenja podataka pri čemu tako vraćen skup podataka
mora biti u posljednjem sukladnom stanju i bez gubitka informacija.

13. Obnavljanje rada računalnog sustava je skup postupaka za
povratak računalnog sustava i svih započetih poslova u posljednje
sukladno stanje tog sustava.

14. Ponovno uključivanje sustava u rad je skup postupaka za uključivanje
računalnog sustava u rad nakon neuobičajenog prekida rada
tog sustava.

15. Ključ je proizvoljan niz znakova koji služi da bi se u kombinaciji
sa sadržajem poruke poruka potpisala ili provjerila autentičnost
potpisa u primljenoj poruci.

16. Javni ključ je ključ kojeg primatelj poruke rabi prilikom
provjere autentičnosti potpisa primljene poruke.

17. Privatni ključ je ključ kojeg pošiljatelj poruke,
u kombinaciji sa sadržajem poruke rabi kako bi stvorio potpis koji se dodaje
sadržaju poruke prije slanja, tako da primatelj može provjeriti autentičnost
potpisa poruke.

II. PROSTOR U KOJEM JE POSTAVLJEN RAČUNALNI I TELEKOMUNIKACIJSKI
SUSTAV - TEHNIČKI PREDUVJETI

*Priključenje računala i druge opreme sustava*

Članak 3.

Priključenje računalne, telekomunikacijske i druge opreme
sustava na električnu mrežu obavlja se prema uputama proizvođača
te opreme, u skladu s važećim tehničkim normama.

*Obveza uporabe uređaja za neprekidno napajanje*

Članak 4.

Registarska računala priključuju se na električnu
mrežu preko uređaja za neprekinuto napajanje.

*Priključci na telefonsku mrežu*

Članak 5.

Telefonski priključci i njihovi brojevi, izuzev onih za javnu
uporabu, ne objavljuju se u telefonskim imenicima i ne smiju biti dostupni
preko službe za davanje telefonskih brojeva.

*Smještanje, postavljanje i ugradnja registarskih računala
i računalne mreže sustava*

Članak 6.

(1) Registarska računala i računalnu mrežu smješta, postavlja
i ugrađuje stručna osoba uz odobrenje predsjednika trgovačkog
suda, u skladu s važećim normama, standardima i tehničkim
uputama, prema projektu.

(2) Po jedan primjerak projektne dokumentacije iz stavka 1. ovog članka
čuva se u radnim prostorijama predsjednika trgovačkog suda,
predsjednika Visokog trgovačkog suda Republike Hrvatske i u Ministarstvu
pravosuđa Republike Hrvatske, na sigurnom mjestu.

*Pristup prostorijama s računalnom i telekomunikacijskom
opremom*

Članak 7.

(1) Računalna i telekomunikacijska oprema, izuzev zaslona i uređaja
za priključivanje na mrežu, postavlja se i ugrađuje u posebno
zaštićene prostorije određene projektom.

(2) U prostorije u kojima se nalaze računala registra smiju ulaziti
samo ovlaštene osobe s posebnom dozvolom za ulaz.

(3) Predsjednik trgovačkog suda godišnjim rasporedom poslova
određuje ovlaštene osobe koje smiju ulaziti u prostorije iz stavka
2. ovoga članka. Drugim osobama dozvolu za ulazak u te prostorije
daje predsjednik trgovačkog suda.

(4) Predsjednik Visokog trgovačkog suda Republike Hrvatske određuje
ovlaštene osobe koje smiju ulaziti u prostorije u kojima se nalazi računalo
središnje baze i razvojno računalo.

(5) Prostorije u kojima se nalaze registarska računala moraju
se zaključavati.

(6) Ako su prostorije iz stavka 5. ovoga članka osigurane uređajima
za otvaranje vrata uporabom kartice i/ili šifre, šifra se mora mijenjati
najmanje jednom mjesečno.

III. PRISTUP I PROVJERA ULASKA U TELEKOMUNIKACIJSKI I RAČUNALNI
SUSTAV

*Pristup podacima sustava u trgovačkom sudu*

Članak 8.

(1) Pristup podacima sudskog registra dozvoljen je registarskim sucima,
upravitelju službe sudskog registra, te ovlaštenim službenicima i namještenicima
suda (u daljnjem tekstu: ovlašteni zaposlenici), koje godišnjim rasporedom
poslova određuje predsjednik suda.

(2) Pristup podacima sudskog registra dozvoljen je ovlaštenim osobama
zaduženim za održavanje i razvitak sustava za vođenje sudskog registra
(u daljnjem tekstu: ovlašteni stručnjaci).

(3) Ministar pravosuđa po prethodno pribavljenom mišljenju predsjednika
Visokog trgovačkog suda Republike Hrvatske i predsjednika trgovačkog
suda određuje osobe iz stavka 2. ovoga članka na vrijeme koje
ne može biti dulje od jedne godine.

*Pristup podacima središnjeg registra*

Članak 9.

(1) Pristup podacima središnjeg registra dozvoljen je ovlaštenim osobama
u državnim tijelima, odvjetnicima, javnim bilježnicima i drugim osobama,
na njihov zahtjev (u daljnjem tekstu: ovlašteni vanjski korisnici).

(2) Zahtjev za pristup i zahtjev za prestanak ovlasti za pristup podacima
središnjeg registra podnosi se predsjedniku Visokog trgovačkog suda
Republike Hrvatske koji daje ili ukida dozvolu za pristup podacima središnjeg
registra ovlaštenom vanjskom korisniku.

(3) Protiv rješenja iz stavka 2. ovoga članka dopuštena je žalba
Ministarstvu pravosuđa u roku od osam dana od dana dostave rješenja.

(4) Protiv rješenja ministarstva pravosuđa upravni spor nije dopušten.

*Ulazak u telekomunikacijski, računalni i aplikacijski
sustav sudskog registra*

Članak 10.

Ulazak u telekomunikacijski, računalni i aplikacijski sustav
sudskog registra i središnjeg registra dozvoljen je uz uporabu odgovarajućih
korisničkih brojeva i pripadnih lozinki.

*Obveza uporabe jedinstvenih korisničkih brojeva za
pristup sustavu*

Članak 11.

(1) Pristup podacima sudskog registra u trgovačkom sudu ili u
središnjem registru dozvoljen je uporabom dodijeljenoga jedinstvenog korisničkog
broja.

(2) Korisnički broj dodjeljuje se na vrijeme koje ne može biti
dulje od dvije godine. Nakon isteka roka na koji je dodijeljen, korisnički
broj automatski se stavlja izvan uporabe.

(3) Ukinuti korisnički broj ne smije se dodijeliti drugoj osobi.

(4) Osobama kojima je u skladu s propisima, pristup podacima u središnjem
registru dozvoljen bez naplate troškova ili pristojbi, predsjednik Visokog
trgovačkog suda Republike Hrvatske određuje javne korisničke
brojeve s pripadnim lozinkama i objavljuje ih u »Narodnim novinama«.

*Evidencija, praćenje pristupa i pokušaja neovlaštenog
pristupa sustavu*

Članak 12.

(1) Svaki pristup telekomunikacijskom i računalnom sustavu za
vođenje sudskog registra mora biti automatski zabilježen korisničkim
brojem, nadnevkom i vremenom prijave i odjave.

(2) Svaki pokušaj neovlaštenog pristupa sustavu mora biti automatski
zabilježen korisničkim brojem, nadnevkom i vremenom, a ako je to
moguće i mjestom s kojeg je takav pristup pokušan.

(3) Administrator mrežnog sustava, administrator računala i administrator
baze podataka dužni su obavijestiti predsjednika trgovačkog suda
o svakom pokušaju neovlaštenog pristupa sustavu u trgovačkom sudu
odnosno predsjednika Visokog trgovačkog suda Republike Hrvatske
o svakom pokušaju neovlaštenog pristupa središnjem registru.

*Obveza uporabe lozinke*

Članak 13.

(1) Osoba ovlaštena pristupiti sustavu, uz dodijeljeni korisnički
broj obvezno rabi i lozinku.

(2) Korisnički broj i pripadna lozinka ne smiju se odati i dati
na uporabu drugoj osobi.

*Način dodjeljivanja i obveza izmjene lozinke*

Članak 14.

(1) Uz dodijeljeni korisnički broj za pristup sustavu, ovlaštenom
zaposleniku, odnosno ovlaštenom vanjskom korisniku dodjeljuje se lozinka
za jednokratnu uporabu. Dodijeljena lozinka može se uporabiti u roku od
3 dana od dana dodjele.

(2) Prilikom prve prijave za ulazak u sustav, osoba iz stavka 1. ovoga
članka dužna je zamijeniti lozinku za jednokratnu uporabu novom
lozinkom.

(3) Sustav mora osigurati samostalnu promjenu lozinke.

(4) Lozinka se mora promijeniti najmanje jednom mjesečno. Navedena
odredba ne odnosi se na lozinke vezane uz javne korisničke brojeve.

(5) Korisnički broj osobe koja u roku od mjesec dana ne promijeni
lozinku, automatski se stavlja izvan uporabe.

(6) Javni korisnički brojevi i pripadne lozinke, mijenjaju se
i ukidaju na način na koji su određeni.

IV. MJERE ZAŠTITE PROSTORIJA U KOJEM JE SMJEŠTENA RAČUNALNA
I TELEKOMUNIKACIJSKA OPREMA SUSTAVA

*Mjere zaštite od požara*

Članak 15.

(1) Računalna i telekomunikacijska oprema sustava mora biti smještena
u prostorijama koje imaju uređaje za otkrivanje požara i automatsku
dojavu o izbijanju požara.

(2) Prostorije u kojima je smještena oprema iz stavka 1. ovoga članka
moraju imati uređaje za automatsko gašenje požara (temeljene na uporabi
plina halona i sl.), a u blizini, ispred i u tim prostorijama, na vidljivim
i lako uočljivim mjestima moraju biti izvješene upute o postupcima
u slučaju izbijanja požara.

*Mjere zaštite od električnog i magnetskog polja*

Članak 16.

U blizini računalne i telekomunikacijske opreme ne smije biti
izvora jakog električnog ili magnetskog polja.

*Mjere zaštite od ionizirajućeg zračenja*

Članak 17.

U blizini računalne i telekomunikacijske opreme ne smije biti
izvora ionizirajućeg zračenja.

*Mjere zaštite od elektrostatičkog elektriciteta*

Članak 18.

U blizini opreme osjetljive na elektrostatički elektricitet ne
smije biti izvora takvog elektriciteta.

*Mjere zaštite od vlage, hladnoće i topline*

Članak 19.

U prostorijama u kojima je smještena računalna i telekomunikacijska
oprema mora se održavati relativna vlažnost zraka između 20 i 80% i
temperatura između 5 i 300C.

*Mjere zaštite od nagrizajućih i lakohlapljivih tekućina,
eksplozivnih sredstava i sličnih tvari*

Članak 20.

U prostorijama i u blizini prostorija u kojima je smještena oprema sustava,
ne smiju se nalaziti nagrizajuće i lakohlapljive tekućine,
eksplozivna sredstva i slične opasne ili štetne tvari.

*Mjere zaštite od prašine*

Članak 21.

(1) U prostorijama u kojima su smještena računala ne smiju se
nalaziti uređaji koji u zrak ispuštaju čestice prašine. Uređaji
osjetljivi na prašinu moraju biti propisno zaštićeni. Posebno osjetljivi
uređaji koji se hlade zrakom, moraju imati filtere za zrak.

(2) Uređaji za koje je to dopušteno tehničkim uputama moraju
se pokrivati zaštitnim pokrovima za vrijeme kada nisu u uporabi.

*Mjere zaštite u slučaju potresa ili drugih elementarnih
nepogoda, rata i neposredne ratne opasnosti*

Članak 22.

U slučaju potresa i drugih elementarnih nepogoda, rata i neposredne
ratne opasnosti predsjednik trgovačkog suda dužan je odrediti premještanje
računalno-komunikacijske opreme na za to predviđeno, sigurno
mjesto koje određuje predsjednik Visokog trgovačkog suda Republike
Hrvatske.

V. POHRANJIVANJE I POVRAT PODATAKA SUSTAVA U PRETHODNO SUKLADNO
STANJE

*Obveza pohranjivanja podataka*

Članak 23.

(1) Registarski sud je dužan pohranjivati sve podatke sustava na prenosive
magnetske medije.

(2) Za provedbu mjera pohranjivanja podataka sustava na prenosive magnetske
medije odgovara predsjednik trgovačkog suda.

*Dnevno, tjedno, mjesečno i godišnje pohranjivanje
podataka*

Članak 24.

(1) Podaci sustava obvezno se pohranjuju na prenosive magnetske medije
dnevno, tjedno, mjesečno i godišnje, po završetku svih poslova vođenja
sudskog registra. Predsjednik trgovačkog suda i voditelj službe
sudskog registra mogu odrediti i dodatno, drukčije pohranjivanje
podataka.

(2) Podaci sustava pohranjuju se u onoliko dnevnih primjeraka koliko
ima radnih dana u tjednu.

(3) Tjedno pohranjivanje podataka sustava provodi se posljednji radni
dan u tjednu, nakon provedbe dnevnog pohranjivanja podataka. Podaci sustava
pohranjuju se u onoliko primjeraka koliko u mjesecu ima posljednjih radnih
dana u tjednu (4 ili 5).

(4) Mjesečno pohranjivanje podataka sustava provodi se posljednji
radni dan u mjesecu, za svaki mjesec posebice, u 12 primjeraka godišnje.

(5) Godišnje pohranjivanje podataka sustava provodi se posljednji radni
dan u godini. Svaki primjerak godišnje pohranjenih podataka čuva
se trajno.

(6) Najstariji primjerak prenosivog medija za dnevno, tjedno i mjesečno
pohranjivanje podataka rabi se prilikom prvog slijedećeg dnevnog,
tjednog odnosno mjesečnog pohranjivanja podataka.

(7) Svaki primjerak pohranjenih podataka na prenosivom magnetskom mediju
mora biti označen brojem, vrstom (dnevno, tjedno, mjesečno,
godišnje), nadnevkom pohranjivanja, te imenom osobe koja je pohranjivanje
provela.

(8) U trgovačkom sudu vodi se evidencija svih primjeraka pohranjenih
podataka na prenosive magnetske medije sa svim podacima označenim
na mediju i vrstom medija.

*Ovlast za provedbu pohranjivanja podataka*

Članak 25.

Predsjednik trgovačkog suda određuje osobu ovlaštenu za provedbu
postupka pohranjivanja podataka na prenosive magnetske medije.

*Mediji pohrane podataka*

Članak 26.

Za pohranjivanje podataka sustava koriste se slijedeće vrste magnetskih
medija:

1. magnetska vrpca,

2. tvrdi disk,

3. magneto-optički disk,

4. WORM disk,

5. CD-ROM.

*Udaljenost spremanja pohranjenih podataka*

Članak 27.

(1) Podaci sustava dnevno pohranjeni na prenosive magnetske medije,
spremaju se u sef u radnoj prostoriji predsjednika trgovačkog suda.

(2) Podaci sustava tjedno pohranjeni na prenosive magnetske medije,
spremaju se na sigurno mjesto, udaljeno najmanje 20 kilometara od zgrade
trgovačkog suda u kojoj je smještena računalna i telekomunikacijska
oprema.

(3) Podaci sustava mjesečno i godišnje pohranjeni na prenosive
magnetske medije spremaju se na sigurno mjesto udaljeno najmanje 100 kilometara
od zgrade trgovačkog suda u kojoj je smještena računalna
i telekomunikacijska oprema.

*Mjesto i oprema za spremanje podataka*

Članak 28.

(1) Mjesto spremanja podataka sustava pohranjenih na prenosivim magnetskim
medijima mora biti osigurano od elementarnih nepogoda.

(2) Magnetski mediji s pohranjenim podacima sustava moraju biti spremljeni
u vodootporni i vatrootporni sef.

*Način prenošenja medija s pohranjenim podacima sustava*

Članak 29.

Prilikom prenošenja magnetskih medija s pohranjenim podacima sustava
koriste se vodootporni i vatrootporni kovčezi zaštićeni šifrom.

*Provjera ispravnosti pohranjenih podataka sustava*

Članak 30.

Čitljivost godišnje pohranjenih podataka provjerava se najmanje
jednom godišnje.

*Vremenski razmaci provjere kakvoće medija*

Članak 31.

Podaci pohranjeni godišnje na prenosivim magnetskim medijima moraju
se obnoviti nakon isteka polovice zajamčenog roka trajanja zapisa
na toj vrsti medija.

*Provjera povrata pohranjenih podataka u prethodno stanje
baze sudskog registra*

Članak 32.

(1) Ovlašteni stručnjak dužan je provjeravati postupak povrata
podatka sustava pohranjenih na prenosivi magnetski medij tako da vraćeni
podaci nakon izvršene provjere budu u cijelosti raspoloživi sustavu, bez
gubitka informacija.

(2) Provjera iz stavka 1. ovoga članka provodi se najmanje svakih
6 mjeseci, u svakom trgovačkom sudu i u mjestu središnje baze sudskog
registra.

VI. MJERE SIGURNOSTI ZA PRISTUP SUSTAVU - OVLAŠTENE I ODGOVORNE
OSOBE

*Osobe odgovorne za provedbu mjera osiguranja, pohranjivanja
i zaštite podatka*

Članak 33.

(1) Za urednu provedbu mjera osiguranja, pohranjivanja i zaštite podatka
sudskog registra odgovara predsjednik trgovačkog suda.

(2) Za urednu provedbu mjera osiguranja, pohranjivanja i zaštite podataka
središnjeg registra odgovara predsjednik Visokog trgovačkog suda
Republike Hrvatske.

*Osobe ovlaštene za pohranjivanje i povrat podataka*

Članak 34.

(1) Predsjednik trgovačkog suda godišnjim rasporedom poslova
određuje osobe ovlaštene za pohranjivanje i povrat podataka sudskog
registra tog trgovačkog suda.

(2) Predsjednik Visokog trgovačkog suda Republike Hrvatske određuje
osobe ovlaštene za pohranjivanje i povrat podataka središnjeg registra.

*Osobe ovlaštene za iznošenje i unošenje podataka pohranjenih
na prenosive magnetske medije*

Članak 35.

Predsjednik trgovačkog suda određuje osobe ovlaštene za iznošenje
podataka sustava pohranjenih na prenosivim magnetskim medijima iz prostorija
trgovačkog suda radi spremanja na udaljeno sigurno mjesto i vraćanje
tih podataka u prostorije trgovačkog suda.

*Osobe ovlaštene za rad u sustavu za vođenje*

*sudskog registra*

Članak 36.

Predsjednik trgovačkog suda godišnjim rasporedom poslova određuje
osobe koje rade u sustavu za vođenje sudskog registra.

*Osobe ovlaštene za davanje skupova podataka*

Članak 37.

Predsjednik Visokog trgovačkog suda Republike Hrvatske određuje
osobe ovlaštene za davanje skupova podataka iz središnjeg registra osobama
izvan suda.

*Bilježenje troškova pristupa podacima i davanja skupova podataka
sustava*

Članak 38.

Za svaki pristup i davanje skupova podataka iz središnjeg registra osobama
izvan trgovačkog suda moraju se zabilježiti troškovi po pojedinim
vrstama uporabljenih računalnih, telekomunikacijskih i drugih sredstava
(procesorsko vrijeme, radna memorija, količina I/O, količina
uporabljenog prostora na tvrdim diskovima, trajanje pristupa, trajanje
telekomunikacijskog priključka, vrsta odnosno količina danih
podataka, vrsta i količina prenosivog magnetskog medija, količina
potrošenog papira i sl.).

*Osobe ovlaštene za otvaranje korisničkih brojeva (računa)
i lozinki*

Članak 39.

Predsjednik Visokog trgovačkog suda Republike Hrvatske određuje
osobe ovlaštene za otvaranje i zatvaranje korisničkih brojeva i
dodjeljivanje početnih lozinki osobama ovlaštenim za rad u sustavu,
osobama izvan suda kojima je dozvoljen pristup središnjem registru i osobama
kojima je dozvoljeno davanje skupova podataka iz središnjeg registra telekomunikacijskim
putem.

*Dodjeljivanje ovlasti za rad u sustavu*

Članak 40.

Predsjednik trgovačkog suda određuje osobe u trgovačkom
sudu koje mogu ovlaštenim zaposlenicima dodjeljivati, mijenjati i ukidati
ovlasti za rad u sustavu.

VII. MJERE SIGURNOSTI I ZAŠTITA PODATAKA U PRIJENOSU IZ SREDIŠNJEG
REGISTRA TELEKOMUNIKACIJSKOM MREŽOM

*Potpisivanje podataka koji se iz središnjeg registra prenose
telekomunikacijskom mrežom*

Članak 41.

Izvaci iz sudskog registra koji se telekomunikacijskim putem šalju trgovačkim
sudovima, odvjetnicima i javnim bilježnicima moraju biti potpisani uporabom
ključa koji primatelju omogućuje provjeru autentičnosti
primljenog izvatka.

*Provjera autentičnosti podataka prenesenih iz središnjeg
registra*

Članak 42.

(1) Primatelji izvatka iz sudskog registra (članak 41.) dužni
su prilikom primitka izvatka telekomunikacijskom mrežom prethodno provjeriti
autentičnost primljenog izvatka uporabom javnog ključa pošiljatelja.

(2) Trgovački sud i javni bilježnici ne smiju izdavati izvatke
za koje prilikom primitka utvrde da nisu autentični.

(3) O primljenim neautentičnim izvacima primatelj je dužan bez
odgode obavijestiti Visoki trgovački sud Republike Hrvatske i Ministarstvo
pravosuđa Republike Hrvatske.

*Određivanje tajnih i javnih ključeva za prijenos
podataka središnjeg registra*

Članak 43.

(1) Visoki trgovački sud Republike Hrvatske određuje privatne
i javne ključeve za prijenos podataka telekomunikacijskom mrežom
iz središnjeg registra trgovačkim sudovima, odvjetnicima i javnim
bilježnicima i drugim ovlaštenim vanjskim korisnicima za svoje potrebe
i za potrebe trgovačkih sudova.

(2) Privatni i javni ključevi Visokog trgovačkog suda
Republike Hrvatske smatraju se službenom tajnom.

(3) Visoki trgovački sud može opozvati svoje javne ključeve
i javne ključeve trgovačkih sudova.

(4) Javni bilježnici, odvjetnici i drugi ovlašteni vanjski korisnici
određuju svoje privatne i javne ključeve, koji se smatraju poslovnom
tajnom.

*Evidencija javnih ključeva za prijenos podataka iz
središnjeg registra*

Članak 44.

Visoki trgovački sud Republike Hrvatske vodi evidenciju o javnim
ključevima:

1. koji se rabe za potpisivanje izvadaka odaslanih telekomunikacijskim
putem,

2. koje rabe trgovački sudovi, odvjetnici i javni bilježnici,

3. koje rabe drugi ovlašteni vanjski korisnici.

VIII. ADMINISTRIRANJE I ODRŽAVANJE SUSTAVA

*Osobe ovlaštene za administriranje sustava*

Članak 45.

(1) Trgovački sud provodi mjere koje osiguravaju ispravan i neprekidni
rad sustava za vođenje sudskog registra u trgovačkom sudu.

(2) Predsjednik trgovačkog suda, godišnjim rasporedom poslova,
određuje stručnu osobu za provedbu mjera iz stavka 1. ovoga
članka.

(3) Administriranje računalnim sustavom u trgovačkom sudu
obavlja trgovački sud.

(4) Administriranje telekomunikacijskim sustavom, bazama podataka i
ostalim podacima sustava, te programskom opremom sustava obavlja se s jednog
mjesta za sve trgovačke sudove i središnji registar.

(5) Administriranje podacima koji se skupno daju ili šalju državnim
tijelima obavlja se s jednog mjesta.

*Tjedno, mjesečno i godišnje provjeravanje rada sustava*

Članak 46.

Trgovački sud tjedno, mjesečno i godišnje provjerava rad
svih dijelova sustava, prema planu kojeg donosi predsjednik trgovačkog
suda.

*Provjera utvrđenih mjera, postupaka i osoba ovlaštenih
za osiguranje, pohranjivanje i zaštitu sustava*

Članak 47.

Mjere, postupci i osobe ovlaštene za osiguranje, pohranjivanje i zaštitu
sustava provjeravaju se prema planu kojeg donosi predsjednik trgovačkog
suda za trgovački sud odnosno prema planu kojeg donosi predsjednik
Visokog trgovačkog suda Republike Hrvatske za središnji registar.

*Održavanje i popravak opreme sustava u jamstvenom roku*

Članak 48.

(1) Računalnu i telekomunikacijsku opremu sustava u jamstvenom
roku održava i popravlja osoba određena ugovorom o nabavci opreme ili
drugim odgovarajućim ugovorom.

(2) Programsku opremu sustava održava i mijenja ovlašteni stručnjak.

*Održavanje i popravak opreme sustava nakon isteka jamstvenog
roka*

Članak 49.

Ministarstvo pravosuđa ugovara održavanje i popravak računalne,
telekomunikacijske i programske opreme sustava nakon isteka jamstvenog
roka.

*Nadzor*

Članak 50.

(1) Nadzor nad radom trgovačkih sudova u svezi primjene ovog
Naputka obavlja Ministarstvo pravosuđa.

(2) U iznimno opravdanim slučajevima ministar pravosuđa može
odrediti drukčije mjere, sredstva i uvjete osiguranja, pohranjivanja
i zaštite podataka sudskog registra.

IX. PRIJELAZNE I ZAVRŠNE ODREDBE

*Usklađivanje s odredbama Naputka*

Članak 51.

Trgovački sudovi i Visoki trgovački sud Republike Hrvatske
dužni su u roku od šest mjeseci od dana stupanja na snagu ovog Naputka
uskladiti mjere, sredstva i uvjete osiguranja, pohranjivanja i zaštite
podataka s odredbama ovog Naputka.

*Stupanje na snagu*

Članak 52.

Ovaj Naputak stupa na snagu osmoga dana od dana objave u »Narodnim
novinama«.

Klasa: 740-13/95-01/0012
Urbroj: 514-02-02/4-96-3
Zagreb, 2. travnja 1996.

Ministar
**Miroslav Šeparović,** v. r.

---

[![](dodaci/1996/TipkaPočStr.GIF)](http://www.nn.hr/Narodne.htm)
[![](dodaci/1996/TSluzGl.GIF)](http://www.nn.hr/Glasilo/index.htm)
[![](dodaci/1996/TPretra.GIF)](http://www.nn.hr/search/iaquery.exe)
![](dodaci/1996/TElPosta.GIF)

Naputak, NN 29/1996-598